8. ΠΡΟΕΔΡΙΚΟΝ ΔΙΑΤΑΓΜΑ της 30 Αυγ./5 Σεπτ. 1927 Περί νυκτερινής εργασίας γυναικών εις τα εργοστάσια και εργαστήρια συσκευής σύκων ξηρών και χλωρών (κονσερβών). Εκδίδεται κατά το άρθρ. 9 του ν. ΔΚΘ΄ (ανωτ. αρ. 1). Άρθρον 1 Αι διατάξεις των κατωτέρω άρθρων ισχύουσι δια τα εργοστάσια και εργαστήρια συσκευής σύκων ξηρών και χλωρών (κονσερβών) κατά την διάρκειαν χρονικής περιόδου αρχομένης από της 1 Αυγ. και ληγούσης την 31 Οκτ. εκάστου έτους. Άρθρον 2 Κατ’ εξαίρεσιν των διατάξεων του άρθρ. 6 εδαφ. 1 του ν. ΔΚΘ΄ π. εργασίας γυναικών και ανηλίκων, επιτρέπεται η απασχολήσις εργατίδων, αίτινες συνεπλήρωσαν το 18ον έτος της ηλικίας των, μετά την 9 ην  νυκτερινήν και προ της 5ης πρωϊνής ώρας, τηρουμένων των εν τοις επομένοις άρθροις όρων και διατυπώσεων. Άρθρον 3 Τα κατά το προηγούμενον άρθρον πρόσωπα δεν επιτρέπεται να απασχοληθώσι πλέον των 10 ωρών την ημέραν και των 8 την νύκτα κατά εικοσιτετράωρον δι’ όλας τας ημέρας της εβδομάδος, πλην του Σαββάτου, οπότε δεν δύνανται ν’ απασχοληθώσι πλέον των 8 ωρών την ημέραν μόνον. Η διάρκεια της εργασίας υπολογίζεται από της στιγμής της εισόδου εις το εργοστάσιον ή τον τόπον της εργασίας μέχρι της εξόδου. Άρθρον 4 Αι κατά το άρθρ. 3 εδάφ. 1 του νόμου διακοπαί εργασίας χορηγούνται είτε συγχρόνως εις όλας τας εργάτιδας άνω των 18 ετών, είτε τμηματικώς, λαμβανομένων υπ’ όψιν και των εκ της φύσεως της εργασίας διακοπών. Άρθρον 5 Ο εργοδότης των κατά το άρθρ. 1 επιχειρήσεων και εργασιών υποχρεούται: Ν’ αναρτά εις τα διαμερίσματα της εργασίας και εις εμφανές μέρος, κατά τρόπον ώστε να είναι εύκολος η ανάγνωσίς του, πίνακα ευανάγνωστον περιέχοντα κατ’ αύξοντα αριθμόν τα ονόματα πλήρη των υπ’ αυτού απασχολουμένων συμφώνως προς τας διατάξεις του παρόντος Δ/τος, εργατίδων, σημειουμένης της ηλικίας των. Ακριβές αντίγραφον του πίνακος τούτου υποβάλλεται εις την πλησιεστέραν αστυνομικήν αρχήν. 2)Επί του πίνακος σημειούνται τα χρονικά σημεία της ενάρξεως και λήξεως της εργασίας. 3)Πάσα μεταβολή εις το προσωπικόν το υπαγόμενον εις το παρόν διάταγμα ή τας ώρας της εργασίας δέον να σημειώται αυθωρεί εις τον ανωτέρω πίνακα, να αναγγέλληται δε ενυπογράφως εις την αυτήν αστυνομικήν αρχήν. Άρθρον 6 Ο εργοδότης οφείλει, πριν αρχίση να κάμη χρήσιν της κατά το παρόν διάταγμα χορηγουμένης εξαιρέσεως, να ειδοποιήση την πλησιεστέραν αστυνομικήν αρχήν εγγράφως, καθορίζων και την ημέραν της ενάρξεως της εργασίας. Άρθρον 7 Αι διατάξεις του παρόντος Δ/τος ουδεμίαν εφαρμογήν έχουσι δια το χρονικόν διάστημα από της 1 Νοεμ. μέχρι της 31 Ιουλ. εκάστου έτους, δι’ ο ισχύουσιν αι διατάξεις του ν. ΔΚΘ΄ του 1912 και του εις εκτέλεσιν του νόμου τούτου Δ/τος της 14 Αυγ. 1913 (ανωτ. αρ. 3). 